Diari Oficial de la Generalitat Valenciana


Sumari del DOGV 5375, del 26-10-2006 (2006/11813)

RESOLUCIÓ de 26 de setembre de 2006, de la directora general de Justícia de la Conselleria de Justícia, Interior i Administracions Públiques, per la que resol inscriure el Reglament de Règim Interior del Col·legi Oficial de Farmacèutics d'Alacant, i es disposa la seua publicació en el Diari Oficial de la Generalitat.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5375

Data del DOGV
:   26-10-2006

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2006/11231


Data del document
:   26-09-2006

Organisme emissor
:   Conselleria de Justícia, Interior i Administracions Públiques

Tipus de document
:   Resolució

Descriptors 

:   * Alacant
    * col·legi professional
    * reglament intern
    * legislació
    * farmacèutic

RESOLUCIÓ de 26 de setembre de 2006, de la directora general de Justícia de la Conselleria de Justícia, Interior i Administracions Públiques, per la que resol inscriure el Reglament de Règim Interior del Col·legi Oficial de Farmacèutics d'Alacant, i es disposa la seua publicació en el Diari Oficial de la Generalitat. [2006/11435]  
Vist l'expedient d'inscripció de reglament de règim interior, instruït a instància del Col·legi Oficial de Farmacèutics d'Alacant, inscrit amb el número 45 de la Secció Primera del Registre de Col·legis Professionals i de Consells Valencians de Col·legis Professionals de la Comunitat Valenciana, en què se sol·licita el registre en el mateix del seu Reglament de Règim Interior, atenent als següents  
FETS   
Primer. Els Estatuts del Col·legi Oficial de Farmacèutics d'Alacant van ser inscrits en el Registre de Col·legis Professionals i de Consells Valencians de Col·legis Professionals de la Comunitat Valenciana, per Resolució de 7 de gener de 2003, de la secretària general de la Conselleria de Justícia i Administracions Públiques (DOGV núm. 4.423, de 22.01.2003).   
Segon. L'Assemblea General del Col·legi Oficial de Farmacèutics d'Alacant va aprovar el Reglament de Règim Interior del mateix en sessió celebrada el 29 de juny de 2006, segons certificat lliurat per la Sra. Fe María Ballestero Ferrer, secretària del Col·legi, amb el vistiplau del president, en data 30 de juny de 2006.  
Tercer. El text del Reglament de Règim Interior del Col·legi Oficial de Farmacèutics d'Alacant figura com a annex a la present Resolució, i es dóna ací per reproduït.  
FONAMENTS DE DRET  
Primer. El present Reglament de Règim Interior no s'oposa a les normes contingudes en la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana.   
Segon. La norma reglamentària ha sigut aprovada amb els requisits i formalitats previstos en dita Llei, i en els propis Estatuts del Col·legi.  
No obstant, en exercici del control de legalitat previst en l'article 11 de l'esmentada Llei 6/1997, de 4 de desembre, i en els articles 21 i 28 del Decret 4/2002, de 4 de gener, del Consell de la Generalitat Valenciana, que la desenvolupa, s'ha d'actualitzar la referència normativa que es formula en el Preàmbul del Reglament al títol competencial de la Generalitat en matèria de Col·egis Professionals, que ha passat de l'article 31.1.22 a l'article 49.1.22 de l'Estatut d'Autonomia de la Comunitat Valenciana amb la recent modificació del mateix, així com les denominacions oficials de .Generalitat. i .Comunitat Valenciana. també introduides amb el dit canvi legislatiu.  
Tercer. L'expedient ha sigut tramitat pel Servei d'Entitats Jurídiques, adscrit a la Direcció General de Justícia de la Conselleria de Justícia, Interior i Administracions Públiques, competent aquesta per així disposar-ho l'article 6.1, de l'esmentada Llei 6/1997, tenint en compte allò que s'ha previst per la disposició final del Decret 4/2002, de 8 de gener, en virtut de les atribucions que té conferides pel Decret 8/2004, de 3 de setembre, del president de la Generalitat, pel qual s'assignen competències a la Presidència de la Generalitat i a les conselleries amb competències executives, i pel Decret 153/2005, de 28 d'octubre, del Consell de la Generalitat, pel qual s'aprova el Reglament Orgànic i Funcional de la Conselleria de Justícia, Interior i Administracions Públiques.  
Vistos l'article 36 de la Constitució Espanyola i l'article 49.1.22 a, de l'Estatut d'Autonomia de la Comunitat Valenciana; la Llei 2/1974, de 13 de febrer, de Col·legis Professionals, amb les seues modificacions posteriors, en els seus preceptes bàsics; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; el Decret 4/2002 de 8 de gener, del Govern Valencià, pel que s'aprova el Reglament de desplegament d'aquesta última; i la resta de disposicions complementàries de pertinent aplicació, es dicta la següent resolució  
Primer. Que s'inscriga el Reglament de Règim Interior del Col·legi Oficial de Farmacèutics d'Alacant, en el Registre de Col·legis Professionals i de Consells Valencians de Col·legis Professionals de la Comunitat Valenciana.  
Segon. Que es publique la present resolució en el Diari Oficial de la Generalitat.  
Contra aquesta resolució, que posa fi a la via administrativa, es podrà interposar, potestativament, recurs de reposició davant del mateix òrgan que l'ha dictada, en el termini d'un mes, comptador des de l'endemà de la seua notificació, o bé, recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptadors des de l'endemà de la seua notificació. Tot això de conformitat amb el que establixen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, i amb els articles 10 i 46 de la Llei 29/1998, de 13 de juliol, Reguladora de la Jurisdicció Contenciós Administrativa, sense perjudici que s'utilitze qualsevol altra via que es considere adient.  
València, 26 de setembre de 2006.. La directora general de Justícia: Patricia Montagud Alario.  
PREÀMBUL  
L'article 36, de la vigent Constitució Espanyola, estableix que la llei regularà les peculiaritats pròpies del Règim Jurídic dels Col·legis Professionals i l'exercici de les professions titulades. L'estructura interna i el funcionament dels col·legis hauran de ser democràtics.   
La Llei 74/1978, de 26 de desembre, va introduir modificacions per a adaptar al precepte constitucional la Llei de Col·legis Professionals, de 13 de febrer de 1974. I la Llei de 14 d'abril de 1997, de Mesures Liberalitzadores, va introduir les últimes modificacions en la Llei de Col·legi Professionals.   
En matèria competencial, l'article 49.1, apartat 22, de l'Estatut d'Autonomia de la Comunitat Valenciana, atribueix a la Generalitat la competència en matèria de col·legis professionals i de l'exercici dels professionals titulats, sense perjudici del que disposen els articles 36 i 139 de la Constitució.  
La Comunitat Valenciana, fent ús de tals competències, va promulgar la Llei 6/1997, de 4 de desembre, de Consells i Col·legis Professionals de la Comunitat Valenciana. La disposició transitòria primera, de l'última esmentada Llei, imposa que els col·legis professionals existents a la Comunitat Valenciana adaptaran els seus estatuts i reglaments de Règim Interior a la mateixa en un termini d'un any, comptador des de la seua entrada en vigor.   
I, complint amb aquesta Disposició, el Col·legi Oficial de Farmacèutics d'Alacant, per acord de la seua Assemblea General de Col·legiats, va procedir a aprovar el text articulat dels seus Estatuts, que van ser publicats en el Diari Oficial de la Generalitat núm. 4.423, de 22 de gener de 2003, una vegada superat el tràmit de control de legalitat, a què fa referència l'article 11.1, de la Llei 6/1997, de 4 de desembre.  
La disposició final primera .in fine. dels Estatuts Col·legials disposa que: «.. La Junta de Govern del Col·legi Oficial de Farmacèutics d'Alacant proposarà a l'Assemblea General, per a la seua aprovació, el text dels Reglaments de Règim Interior del Col·legi». I, en execució d'aquesta disposició estatutària, l'Assemblea General, celebrada en 29 de juny de 2006, ha aprovat el text articulat del Reglament de Règim Interior en els termes que segueixen:   
TÍTOL I  
DISPOSICIONS GENERALS  
Article 1  
El present Reglament de Règim Interior, després de la seua aprovació per l'Assemblea General del Col·legi Oficial de Farmacèutics d'Alacant, entrarà en vigor el mateix dia que es publique en el Diari Oficial de la Generalitat, una vegada superat el tràmit de control de legalitat, a què fa referència l'article 11.1. de la Llei 6/1997, de 4 de desembre.   
Article 2  
El present Reglament serà, en tot cas, interpretat i posat en execució tenint com a norma superior referencial els Estatuts del Col·legi Oficial de Farmacèutics de la província d'Alacant i amb absolut sotmetiment als preceptes de la Llei 6/1997, de 4 de desembre, de Col·legis Professionals, la Constitució Espanyola i de la resta de l'ordenament jurídic.   
Article 3  
Les actuacions del i amb el Col·legi Oficial de Farmacèutics de la província d'Alacant, en l'orde administratiu intern, es tindran per produïdes o hauran d'instrumentar-se en el seu domicili o seu social a la Ciutat d'Alacant, carrer Jorge Juan núm. 8, o en lloc on ulteriorment acorde la seua Assemblea General, d'acord amb els Estatuts.   
TÍTOL II  
DE L'ORGANITZACIÓ INTERNA COL·LEGIAL  
Capítol I  
Dels òrgans col·legials  
Article 4  
D'acord amb el que estableixen els Estatuts, són òrgans bàsics del Col·legi Oficial de Farmacèutics de la província d'Alacant.  
a) L'Assemblea General de Col·legiats.  
b) La Junta de Govern.  
c) La Comissió Permanent de la Junta de Govern.   
Article 5. De l'Assemblea General  
1. L'Assemblea General del Col·legi Oficial de Farmacèutics és l'òrgan suprem i sobirà de representació i expressió de la voluntat dels col·legiats i estarà constituïda per la totalitat dels mateixos, en l'exercici dels seus drets corporatius.  
2. Totes les seccions, comissions, departaments i serveis col·legials quedaran sotmesos a la sobirania de l'Assemblea General, en l'exercici de les seues atribucions.  
3. Els acords adoptats en Assemblea General seran executius, obligatoris i vinculants per a tots els càrrecs, seccions, comissions, departaments i serveis col·legials.  
Article 6. De la Junta de Govern   
1. La Junta de Govern és l'òrgan d'execució dels acords de l'Assemblea General, i assumeix la direcció, programació, gestió i administració del Col·legi.  
2. A la Junta de Govern li correspondran totes les competències i atribucions de direcció i administració, necessàries per a la consecució dels fins del Col·legi i les específicament previstes en els Estatuts i en el present Reglament de Règim Interior, sense perjudici de les facultats que corresponen a l'Assemblea General.  
3. La composició de la Junta de Govern serà, en tot cas, l'establida en els Estatuts.  
Article 7  
Les atribucions i funcions del president, i la resta de membres de la Junta de Govern, seran les establides en els Estatuts Col·legials. I a més:  
a) Correspon al president: a més de les funcions que en els Estatuts es contenen, les que impliquen la gestió directa de tots els departaments i serveis col·legials.  
b) Correspon al vicepresident: a més de les funcions que en els Estatuts se li atribueixen, l'exercici d'aquelles funcions que li conferisca el president, en la matèria a què es refereix el punt anterior, assumint les d'aquest en cas d'absència, renúncia, malaltia o defunció.  
c) Correspon al secretari: a més de les funcions que en els Estatuts es contenen, la d'organitzar i dirigir les oficines col·legials i ostentar la direcció directa de tot el personal al servei del Col·legi, presentant el president quantes propostes siguen de la seua competència en matèria de relacions laborals. Així mateix, farà complir, a tot el personal al servei de Col·legi, amb les seues obligacions específiques, amb els acords de la Junta de Govern i proposarà a aquesta el nomenament i cessament de dit personal.  
d) Correspon al tresorer: a més de les funcions que en els Estatuts se li atribueixen, la facultat i el deure d'informar la Junta de Govern de qualsevol alteració en l'execució del pressupost i en la situació de la Tresoreria, que exigisca l'adopció de crèdits o mesures no previstes en aquests.   
e) Correspondran al vicesecretari i al vicetresorer: a més de les funcions que en els Estatuts se li atribueixen, l'exercici d'aquelles funcions que els conferisca la Junta de Govern en les matèries de la competència dels seus càrrecs principals, assumint les d'aquests en cas d'absència, renúncia, malaltia o defunció.   
f) La Junta de Govern podrà també, per a facilitar la dinàmica interna col·legial, designar, d'entre els seus membres, als qui hagen de substituir les absències ocasionals o permanents del vicepresident, vicesecretari i/o vicetresorer.  
Article 8. De la Comissió Permanent  
1. El president, el secretari, el tresorer i els seus suplents, el vicepresident, el vicesecretari i el vicetresorer, constitueixen la Comissió Permanent de la Junta de Govern.  
2. A la Comissió Permanent correspon l'atenció dels assumptes de tràmit ordinari i els urgents o inajornables, que siguen competència de la Junta de Govern i que aquesta expressament li delegue o encomane, i hauran de reunir-se, amb aquest fi, almenys una vegada a la setmana.   
3. Quan, per raó d'urgència o causa inajornable, la Comissió Permanent resolga sobre temes de competència exclusiva de la Junta de Govern, haurà de donar compte a aquesta en la primera sessió que se celebre, a fi que la Junta ratifique, si fa al cas, el que es resolgué.   
4. La Comissió Permanent quedarà vàlidament constituïda sempre que es reunisquen almenys tres dels seus sis membres i, entre ells, necessàriament, el president o, en la seua absència, el vicepresident.  
5. Quan la matèria així ho exigisca, i/o la Comissió Permanent així ho acorde, podrà convocar i incorporar a la mateixa, amb veu però sense vot, a qualsevol altre membre de la Junta de Govern, ja siga vocal de múmero o de secció.   
Article 9. De les seccions col·legials  
1. El Col·legi, segons l'article 22 dels seus Estatuts, ha constituït seccions, en què s'incorporaran els col·legiats que exercisquen la professió en les respectives modalitats. El nombre total d'aquestes no podrà excedir el nombre de deu.   
2. Les seccions constituïdes seran, en tot cas i sense perjudici de les facultats que s'atribueixen a l'Assemblea General per a la supressió, modificació, integració, divisió o nova creació de Seccions, les que s'assenyalen en l'article 22 dels Estatuts Col·legials.   
3. Quan, per la pròpia dinàmica de la professió, apareguen altres modalitats d'exercici que no troben el seu acomodament, ni tan sols per via d'analogia, en les seccions anteriors, la secretària Col·legial, a l'efecte d'enquadrar als col·legiats que les exercisquen, els inclourà en un epígraf, que, sense constituir Secció, fins que es donaren les circumstàncies del primer paràgraf d'aquest article, es denominarà «Altres Modalitats d'Exercici Professional».   
Capítol II  
De les comissions col·legials  
Article 10. Comissions col·legials  
1. A més de la Comissió Deontològica, establida en l'article 58 dels Estatuts Col·legials, correspon a la Junta de Govern la creació, establiment, integració, ordenació i supressió de qualsevol classe de comissions.  
2. Les comissions tindran la consideració de grups de treball i consulta per a la Junta de Govern, en qualsevol matèria de la pròpia competència col·legial.  
3. Correspon a la Junta de Govern la fixació del nombre dels seus components, la designació dels seus membres, així com del portaveu o ponent de cada una d'elles, sense perjudici de la Presidència, que serà ostentada pel president, si decidira assistir a les seues reunions.  
4. Sense perjudici de l'assenyalada en el núm. 1 d'aquest article i de les que en cada cas pogueren crear-se, les comissions existents en el Col·legi són la Comissió Científica i la Comissió Territorial.  
5. La Comissió Deontològica i les altres comissions hauran de quedar constituïdes o renovades dins dels sis mesos que seguisquen a la constitució i presa de possessió de la Junta de Govern, que resulte de cada procés electoral.   
6. La Junta de Govern elaborarà i aprovara l'Ordenança de Funcionament Intern de la Comissió Deontològica i les altres comissions.   
7. Específicament, quant a la Comissió Deontològica es refereix la designació dels seus membres, es realitzarà a proposta del president, o de qualsevol vocal de la Junta de Govern, i l'elecció es realitzarà per acord amb majoria de tres quints dels membres presents en aquesta i després de deliberació reservada. No s'inscriuran en el Llibre d'Actes els candidats rebutjats, ni tampoc el desenvolupament de les deliberacions i votacions. Als designats se'ls comunicarà la designació a l'efecte de la seua acceptació; si algun o alguns d'ells no l'acceptaren, la Junta, pel mateix procediment, designara nou o nous membres.   
Capítol III  
Dels serveis col·legials  
Article 11. Dels serveis del Col·legi  
1. Correspon a la Junta de Govern, a proposta del president, l'establiment de serveis, bé per al funcionament intern del Col·legi, bé per a la satisfacció d'interessos col·lectius dels seus membres.  
2. A la Junta de Govern correspon la creació o supressió dels serveis col·legials, que, pel que fa als aspectes administratius interns, ordenarà per departaments.   
3. Per a l'atenció dels serveis col·legials es constituiran i adscriuran als departaments els mitjans humans, tècnics i administratius necessaris; els quals es concretaran en capítol diferent d'aquest Reglament.   
4. Correspon a la Junta de Govern, sempre a proposta del president, la designació i remoció dels professionals als qui s'encomane l'assessoria jurídica del Col·legi, el seu assessorament econòmic, fiscal i financer, i la seua gestoria laboral o social, així com l'elecció de qualssevol altres professionals en les mateixes o en altres matèries que es consideren necessaris en qüestions singulars o concretes, per al millor compliment de les funcions col·legials.   
5. Correspon a la Junta de Govern ampliar, reduir o extingir els serveis col·legials, atenent en tot cas les disponibilitats pressupostàries de cada moment.   
TÍTOL III  
DEL RÈGIM ECONÒMIC  
Capítol I  
Dels pressupostos  
Article 12  
1. Anualment s'elaborarà per la Junta de Govern, per a la seua aprovació per l'Assemblea General, el pressupost ordinari d'ingressos i despeses, per a la cobertura dels fins i activitats pròpies del Col·legi, en la forma assenyalada en l'article 42 dels Estatuts.   
2. El capítol d'Ingressos recollirà, amb la deguda separació i per conceptes, els ingressos col·legials previstos per a l'exercici, seguint amb aquest fi les partides que identifiquen els ingressos pel seu origen i naturalesa, a tenor de l'article 41 dels Estatuts.   
3. El capítol de Despeses cobrirà les partides previstes en els Estatuts, i es desenvoluparà i concretarà en les corresponents subpartides i apartats, amb el suficient detall per cada concepte, que permeta, en tots els casos, la identificació de la despesa.  
4. Així mateix, es podran elaborar pel Col·legi pressupostos de caràcter extraordinari, que hauran de ser, en tot cas, aprovats per l'Assemblea General de Col·legiats.  
Article 13. Els recursos econòmics objecte del pressupost es regularan:  
a) Els ordinaris, pel que preveu els Estatuts, en el present reglament, i en allò no previst per aquests, per la legislació general i autonòmica sobre col·legis professionals i les altres lleis administratives comunes.  
b) Els recursos extraordinaris i de dret privat, pel que preveuen els Estatuts i el present Reglament. I en allò no previst per aquests, per la legislació Civil i Mercantil comuna.   
Article 14  
1. Correspon als col·legiats assumir les càrregues que generen, en concepte de despeses, tant el funcionament com els serveis col·legials. Per al compliment de tal obligació i d'acord amb els Estatuts, s'estableixen les següents quotes per modalitats i conceptes:  
a. La quota periòdica ordinària, que serà mensual, fixa i general, per la pertinença col·legial, exigible a tots els col·legiats, siga quina siga la seua modalitat d'exercici.  
b. La quota periòdica, també amb la condició d'ordinària però no general, de caràcter variable, exigible com individualitzada als farmacèutics, en virtut de la modalitat del seu exercici professional, i en atenció a aquest i al presumible ús que realitzen dels departaments i serveis col·legials.   
c. La quota d'incorporació al Col·legi, exigible per una sola vegada.  
d. Tots els col·legiats està obligats a l'abonament de les quotes, en el terme i pel període que les mateixes assenyalen; el seu incompliment generarà a favor del Col·legi un interés de demora, que com a mínim serà al tipus legal; si l'Assemblea no en disposara un altre superior.   
e. Els col·legiats domiciliaran, necessàriament, el pagament o abonament de les quotes col·legials en compte bancari, que a aquest efecte designen.  
f. Els col·legiats titulars d'oficines de farmàcia, que perceben a través del Col·legi les seues facturacions al sistema públic de salut o a les institucions socials d'assistència, rebran els seus imports a través de l'entitat bancària que el Col·legi designe per a tal fi.  
2. Correspon a l'Assemblea General, en ocasió de l'aprovació del pressupost anual, determinar les quanties d'una i altres, i podran establir quotes reduïdes, aplicant els principis de proporcionalitat i solidaritat. La Junta de Govern estarà autoritzada per a acordar el fraccionament, ajornament, suspensió o període de carència de la quota d'incorporació.   
3. Sota la denominació de quotes extraordinàries o derrames, l'Assemblea General podrà establir aquelles que calguen per a atendre necessitats de caràcter extraordinari.  
4. La Junta de Govern podrà acordar la suspensió de pagament de les quotes ordinàries però no generals i la reducció de les quotes ordinàries fixes i generals .aquesta fins al límit d'un trenta per cent del seu import-, als farmacèutics col·legiats que es troben eventualment en desocupació, en expectativa de destinació o lloc, així com en la situació d'excedent o jubilació, i per tant sense activitat professional, susceptible d'obtindre remuneració, a sol·licitud d'aquests i mentre la situació es mantinga.   
5. Als llicenciats o doctors en Farmàcia, que sol·liciten la seua adscripció sense obtindre per això la condició de col·legiats, se'ls fixarà una quota periòdica, fixa, que no podrà excedir un trenta per cent de l'ordinària fixa per al col·legiat, sense que el siga exigible cap altra quota com les variables, ni les extraordinàries o derrames.   
6. El Col·legi recaptarà també, amb independència de tot l'anterior, la quota que a cada col·legiat li corresponga del Consell General de Col·legis de Farmacèutics d'Espanya i, si fa al cas, del Consell Valencià de Col·legis de Farmacèutics, en els termes que a aquest efecte preveuen els estatuts i reglaments d'aquests.   
Article 15  
1. Els comptes anuals de cada exercici es presentaran auditats per professional competent extern, en els termes que preveu l'article 43 dels Estatuts.  
2. Els comptes, i el seu dictamen auditor, estaran a disposició dels col·legiats a les oficines del Col·legi, des de la convocatòria de l'Assemblea General anual; a la qual corresponga el control de les despeses de l'exercici auditat.  
3. Els comptes anuals seran sotmesos a l'aprovació o censura de l'Assemblea General de Col·legiats.  
4. A més dels anteriors controls, que són els estatutàriament establits, s'estableixen per aquest Reglament les següents mesures de control intern:  
a. A la Junta de Govern correspon designar l'entitat o entitats bancàries o financeres, depositàries dels seus actius dineraris.  
b. Els manaments o lliuraments per a atendre les despeses col·legials es realitzaran tenint per ordenador de pagaments i disposador al president, i per interventor per a la presa de raó i codisposador al tresorer, ambdós substituïts, en la forma que preveuen els Estatuts, pel vicepresident i vicetresorer.  
c. La disposició ordinària dels fons col·legials, depositades en comptes en entitats bancàries o caixes d'estalvis, es realitzarà a la vista del manament o lliurament, subscrit en la forma assenyalada en el punt anterior.  
d. Els xecs, pagarés o efectes de qualsevol classe, seran subscrits pel president com a ordenant i el tresorer com a interventor dels fons col·legials, que seran substituïts, si al cas, pel vicepresident i vicetresorer. La Junta de Govern podrà establir, mitjançant un acord exprés, les substitucions que, per al cas d'urgència i absències, calgueren, en algun o alguns dels altres membres de la Comissió Permanent.   
Capítol II  
De la fixació de les quotes i derrames  
Article 16. De les quotes ordinàries  
1. La quota ordinària fixa s'establirà per l'Assemblea General, amb el caràcter de cotització assenyalada en els Estatuts per a tots els col·legiats, en cada sessió anual d'aprovació dels pressupostos d'ingressos i despeses. En el mateix acte aprovarà el percentatge de bonificació per als col·legiats sense activitat professional o per als llicenciats i doctors no exercents, que sol·liciten la seua incorporació, com adscrits no col·legiats, dins dels límits que s'assenyalen en aquest Reglament. També podrà l'Assemblea deixar al criteri de la Junta de Govern la fixació de tals bonificacions dins dels mateixos límits.  
2. La quota variable, també ordinàriament i igualment amb el caràcter de cotització assenyalada en els Estatuts, en raó a l'activitat professional a què cada col·legiat es dedique, serà fixada per l'Assemblea General, en cada sessió anual d'aprovació dels pressupostos d'ingressos i despeses, i atendrà al distint ús previsible dels serveis i departaments col·legials que, en funció d'aquella, hagen de realitzar aquests i als principis de proporcionalitat i solidaritat.  
Article 17. De les quotes extraordinàries o derrames  
1. Correspon a l'Assemblea General del Col·legi l'aprovació i imposició, sota la denominació de quotes extraordinàries o derrames, de totes aquelles que siguen necessàries per a atendre necessitats col·legials de caràcter extraordinari.  
2. L'Assemblea determinarà, en el mateix acte aprovatori d'aquestes, l'import total a derramar o repartir, així com el o els criteris de repartiment, que podran acollir-se als mateixos principis assenyalats en l'article anterior, així com la duració o ajornament de les mateixes. Les derrames no podran, en cap cas, establir-se de forma permanent o indefinida, o sense expressió del seu terme.   
Capítol III  
De la capacitat de contractació i disposició col·legial  
Article 18  
Correspon al Col·legi la plena capacitat jurídica per a contractar i obligar-se, ja siga en l'orde civil, mercantil i administratiu. A tals fins, d'acord amb els seus Estatuts, aquesta plena capacitat s'exercirà:  
1. Per l'Assemblea General de Col·legiats, quan es tracte de la realització d'actes o contractes que suposen la disposició, alienació o gravamen dels béns immobles de titularitat col·legial. Així com la constitució, modificació, absorció, fusió i liquidació de societats mercantils, fundacions i societats civils, així com la seua participació en les mateixes, per mitjans diferents de l'adquisició de valors i/o accions que cotitzen en Borsa.   
2. Per acord de la Junta de Govern, quan es tracte de la realització d'actes o contractes que suposen l'adquisició o disposició de qualssevol classe de béns mobles, equips, serveis, prestacions, drets i accions o valors, que cotitzen en Borsa.  
3. Per la mateixa Junta de Govern, quan es tracte de la cessió en arrendament de béns immobles de titularitat col·legial, per períodes que no excedisquen de cinc anys. Si hi excediren, correspondrà a l'Assemblea General la ratificació dels mateixos.   
4. Correspon al president, amb la presa de raó de la Tresoreria, la contractació de tots els serveis i subministraments ordinaris col·legials.   
TÍTOL IV  
RÈGIM JURÍDIC   
Article 19  
1. Conforme s'estableix en els Estatuts, el règim jurídic dels actes i acords dels òrgans del Col·legi està plenament sotmès al Dret Administratiu.  
2. Els actes i acords dels òrgans del Col·legi podran ser objecte de recurs d'alçada davant del Consell General de Col·legis Oficials de Farmacèutics, dins del termini d'un mes, comptador des de l'endemà en què hagueren sigut publicats o notificats als col·legiats o a la part interessada.   
3. Aquells acords que afecten situacions individuals dels col·legiats hauran de ser notificats, de forma directa o personal, de conformitat amb els articles 58 i 59 de la Llei 30/1992.  
4. L'escrit recurs podrà ser presentat davant del Consell General o davant de la pròpia Junta de Govern del Col·legi que va dictar l'acord. Si fóra presentat davant del Col·legi, aquest haurà de remetre el recurs al Consell General, amb els antecedents que formen l'expedient i l'informe de la Junta de Govern, en un termini de deu dies.  
5. Els acords de l'Assemblea General podran ser recorreguts per qualsevol col·legiat a qui afecte personalment, davant del Consell General i en el termini d'un mes des de la seua adopció.  
6. Seran recurribles directament, en via contenciosa administrativa, aquells actes per als quals la Llei o els Estatuts així ho establisquen.  
7. Els actes col·legials dictats com a conseqüència d'atribucions o competències delegades de les administracions públiques, tindran la via de recurs administratiu que en la mateixa Delegació s'establisca .  
Article 20  
1. Són nuls de ple dret els actes dels òrgans col·legials en què es done algun dels supòsits previstos en l'article 62 de la vigent Llei 30/1992, de 26 de novembre, de Règim Jurídic de les Administracions Públiques.  
2. Els actes dels òrgans del Col·legi, subjectes al Dret Administratiu, una vegada esgotats els recursos davant del Consell General de Col·legis, seran directament recurribles davant de la jurisdicció contenciosa administrativa.  
3. Els actes col·legials seran executius, fins i tots recorreguts o impugnats, sense perjudici de la sol·licitud de suspensió del recurrent, que es tramitarà en la forma previnguda en l'esmentada Llei 30/1992.  
TÍTOL V  
DE LA INCORPORACIÓ COL·LEGIAL  
Capítol I  
De la col·legiació  
Article 21  
1. Seran col·legiats tots aquells qui exercisquen una activitat professional, en qualsevol modalitat, per a la qual els faculte estar en possessió del títol de llicenciat en Farmàcia, segons el que preveuen els Estatuts.  
2. El principi de col·legiació obligatòria per als qui treballen exercisquen o desenvolupen una activitat professional, en qualsevol modalitat, per a la que els faculte estar en possessió del títol de llicenciat en Farmàcia, entés com a dret i deure al propi temps, s'estén als qui tinguen el seu domicili professional únic o principal dins del territori de la província d'Alacant. Tot això en la forma establida en els Estatuts.   
3. Per al cas d'activitats de caràcter professional que siguen accessibles a altres titulacions diferents de la llicenciatura en Farmàcia, la col·legiació serà obligatòria per als qui per a accedir a elles hagen fet ús del títol de llicenciat en Farmàcia.   
4. Per a ser admés en aquest Col·legi Oficial de Farmacèutics bastarà la instància sol·licitant la col·legiació, siga quina siga la modalitat d'exercici professional que es pretenga exercir, amb les altres condicions que s'estableixen en l'article 11 dels Estatuts.  
5. La condició de farmacèutic en desocupació, en expectativa de destinalció o lloc, així com la d'excedent o jubilat, no privarà el farmacèutic col·legiat de la seua condició, ni de cap dels seus drets i deures col·legials, compatibles amb la mateixa.   
6. La Junta de Govern, i si és el cas l'Assemblea General, podran establir les deduccions de les quotes i càrregues col·legials ordinàries i extraordinàries de les que podran gaudir els farmacèutics que es troben en les situacions que s'expressen en el número anterior, mentre les mateixes subsistisquen, i dins del límit assenyalat en l'article 13 d'aquest Reglament.   
7. El Col·legi dotarà a tots els seus col·legiats exercents de l'oportú carent professional, que contindrà fotografia adequada, signatura, nom complet, número de DNI. o NIF i, si fa al cas, número d'orde col·legial, la data de la seua última incorporació al Col·legi i la d'expedició d'aquest.   
Article 22  
1. Els llicenciats o doctors en Farmàcia, que no exercisquen la pràctica de la professió en cap de les seues modalitats, bé per raó de propòsit personal, bé per incompatibilitat legal per a poder exercir-la, bé per qualsevol altra causa, podran adscriure's al Col·legi en els termes que preveu l'article 9.6 dels Estatuts, sense tindre la condició de col·legiats.  
2. Els llicenciats o doctors adscrits a tenor del número anterior podran fer ús dels següents serveis col·legials:  
a. De la Biblioteca.  
b. Del Centre d'Informació de Medicaments.  
c. De la recepció de les publicacions col·legials.  
d. De l'assistència a conferències i la resta d'activitats de formació continuada i qualssevol altres de caràcter divulgatiu o científic, encara que no foren obertes al públic en general, en les condicions que s'establisquen.   
3. Els llicenciats o doctors en Farmàcia adscrits, accediran als anteriors serveis en les mateixes condicions econòmiques que s'establiren, si fa al cas, per als col·legiats.  
4. Els llicenciats o doctors en Farmàcia adscrits abonaran una quota d'adscripció fixa reduïda respecte a la quota col·legial, ordinària i fixa, i no se'ls podrà practicar cap derrama, ni quota variable ni extraordinària. Correspon a la Junta de Govern la fixació de la quota d'adscripció dels no exercents, dins del límit assenyalat en l'article 14 d'aquest Reglament.   
Article 23  
1. D'acord amb el que estableixen els dos articles anteriors, les formes d'incorporació al Col·legi seran inicialment dues: amb el caràcter de col·legiat de ple dret i amb el caràcter d'adscrit sense la condició de col·legiat, com es refereix en l'article anterior.  
2. Dins dels incorporats com col·legiats es donaran les següents formes d'incorporació:  
a. Col·legiats incorporats a alguna o algunes de les seccions previstes en l'article 22 dels Estatuts.  
b. Col·legiats en exercici professional, en modalitat no exactament enquadrable en qualsevol de les seccions previstes en l'article 22 dels Estatuts.   
c. Col·legiats en situació de jubilats, en desocupació, excedència o expectativa de destinackió, o qualsevol altra que no comporte exercici professional actiu.   
Capítol II  
De la incorporació a les seccions col·legials  
Article 24  
La inscripció dels col·legiats, en les seccions establides en l'article 22 dels Estatuts, es realitzarà d'acord amb els criteris següents:  
a. Caldrà ajustar-se, en primer lloc, a la decisió manifestada i acreditada, mitjançant l'aportació dels títols, quan siga exigibles, pel farmacèutic, en la instància en què sol·licite la seua col·legiació.   
b. La inscripció en la secció podrà també produir-se d'ofici per la Secretaria col·legial, després que estiga en l'expedient personal del col·legiat la constància oficial de la modalitat o modalitats de la professió que practica, desenvolupa o exerceix.   
c. El col·legiat figurarà en quantes seccions de modalitat d'exercici de les previstes en l'article 22 dels Estatuts practique, exercisca o desenvolupe, sempre que en l'exercici simultani de dues o més d'elles no foren incompatibles.   
d. El col·legiat serà baixa en la secció o seccions en què es trobe inscrit, de les previstes en l'article 22 dels Estatuts, quan cesse d'exercir la o les modalitats que corresponguen i per escrit així ho notifique i acredite davant de la Secretaria col·legial. La baixa també podrà produir-se d'ofici quan consten en la Secretaria col·legial, degudament documentades, les mateixes circumstàncies anteriors.  
e. La baixa en les seccions, a què es refereix el paràgraf anterior, no suposarà, en cap cas, la pèrdua de la condició de col·legiat de ple dret, en els termes que s'estableixen en l'article 18.6 d'aquest Reglament.   
f. Quan un farmacèutic col·legiat quede en desocupació, en expectativa de destinació o lloc, així com en la situació d'excedent o jubilat, se l'inscriurà en un epígraf que es denominarà: «Col·legiats sense Activitat»   
g. Quan la modalitat d'exercici professional del col·legiat no trobe el seu acomodament, ni tan sols per via d'analogia, en les seccions col·legials creades, la Secretaria col·legial enquadrarà als qui es troben en tals situacions en l'epígraf: «Altres Modalitats d'Exercici Professional», a què es fa referència en l'article 9.3 d'aquest Reglament.  
TÍTOL VI  
DELS DEPARTAMENTS COL·LEGIALS  
Article 25  
Els serveis, a què es refereix l'article 11 d'aquest reglament, s'organitzaran d'acord amb el següent organigrama general:  
a. Adjunt a Presidència s'ordenarà un departament, amb el consegüent suport de mitjans, que es considerarà de Coordinació General de tots els serveis i departaments col·legials.   
b. Adjunt a la Secretaria s'instrumentarà el corresponent departament de Secretaria General, amb tot el seu suport de mitjans tècnics, humans i materials que calguen.   
c. Adjunt a la Tresoreria s'instrumentaran, de la mateixa manera, dos departaments: el de Comptabilitat General i Administració de Recursos i el de Facturació als Serveis Públics de Salut i semblants.   
d. També es dotaran dels corresponents suports de personal, tècnic i administratiu, i mitjans tècnics i materials precisos per al seu funcionament, als departaments següents:   
1. Centre d'Informació de Medicaments.  
2. Laboratori d'Anàlisi.  
3. Departament de Farmàcia Galènica.  
4. Gabinet de Premsa i Comunicació.  
5. Qualsevol altre que considerara necessari o convenient crear la Junta de Govern.  
Article 26  
El Departament de Secretaria General tindrà les funcions que determinen els Estatuts col·legials i el present Reglament, així com els qui, fent ús de les seues competències, els atribuïsca la Junta de Govern, que, en tot cas, fixarà els seus objectius, funcions i la seua configuració de personal bàsica, sota la supervisió immediata del secretari de la Junta de Govern i, si fa al cas, del vicesecretari, amb un lloc executiu que es denominarà secretari tècnic, que recaurà en un llicenciat en Farmàcia.   
Article 27  
La Tresoreria Col·legial s'organitzarà en dos departaments, el de Comptabilitat General i Administració de Recursos i el de Facturació als Serveis Públics de Salut i semblants. Cada un d'ells tindrà la configuració bàsica, objectius i funcions que, fent ús de les seues competències, els atribuïsca la Junta de Govern, que, en tot cas, determinarà la configuració de personal necessària per a ambdós, sota la supervisió immediata del tresorer de la Junta de Govern i, si fa al cas, del vicetresorer.   
Article 28  
El Centre d'Informació de Medicaments s'organitzarà amb la configuració bàsica, objectius i funcions que, fent ús de les seues competències, li atribuïsca la Junta de Govern, que, en tot cas, determinarà la configuració de personal necessària, amb un lloc executiu que es denominarà director del Centre d'Informació de Medicaments, que recaurà en un llicenciat en Farmàcia.   
Article 29  
El Laboratori d'Anàlisi s'organitzarà amb la configuració bàsica, objectius i funcions que, fent ús de les seues competències, li atribuïsca la Junta de Govern, que en tot cas determinarà la configuració de personal necessària, amb un lloc executiu que es denominarà director del Laboratori d'Anàlisi, que recaurà en un llicenciat en Farmàcia.  
Article 30  
El Departament de Farmàcia Galènica s'organitzarà amb la configuració bàsica, objectius i funcions que, fent ús de les seues competències, li atribuïsca la Junta de Govern, que, en tot cas, determinarà la configuració de personal necessària, amb un lloc executiu que es denominarà director del Departament de Farmàcia Galènica, que recaurà en un llicenciat en Farmàcia.   
Article 31  
El Gabinet de Premsa i Comunicació s'organitzarà amb la configuració bàsica, objectius i funcions que, fent ús de les seues competències, li atribuïsca la Junta de Govern, que, en tot cas, determinarà la configuració de personal necessària, sota la supervisió immediata del president i, si fa al cas o per delegació, del vicepresident.   
Article 32. De la direcció dels departaments col·legials.  
1. Correspon a la Junta de Govern la creació, ordenació, supressió i modificació dels departaments i la resta de serveis col·legials, així com l'assignació dels seus objectius i funcions, encara que s'alteren o modifiquen, en qualsevol extensió, els que els atribueixen els precedents articles d'aquest mateix títol.  
2. Al president correspon l'alta direcció i el control, en el més ampli sentit, de tots els departaments i serveis, així com la facultat de proposar a la Junta de Govern la creació i supressió d'aquests. El president queda també autoritzat per a la suspensió d'activitats de qualsevol dels departaments o serveis, amb l'única excepció de què siguen essencials per al funcionament normal col·legial, com la Secretaria General i la Tresoreria. Quan adoptara aquesta resolució, traslladarà a la més immediata Junta de Govern que se celebre la seua resolució de suspensió, així com la proposta de supressió o modificació procedent, que aquesta última resoldrà en definitiva.   
3. Al secretari correspon, segons els Estatuts, la direcció immediata i diària de tots els departaments i serveis, que exercirà com a cap de Personal, amb plena llibertat quant a comanda de funcions, treballs i encàrrecs, dins de les funcions atribuïdes a aquests.  
4. La Junta de Govern elaborarà, si fa al cas, la normativa o ordenança interna que regule el funcionament de cada un dels departaments.   
5. Els col·legiats que pretenguen fer ús dels departaments i serveis col·legials hauran de sotmetre's a la normativa interior que, d'acord amb el número anterior, s'haja establit per a regular el seu funcionament.  
TÍTOL VII  
DISTINCIONS I PREMIS  
Article 33  
1. Les distincions i premis que estableix el Col·legi Oficial de Farmacèutics de la província d'Alacant seran, en orde d'importància de major a menor, la Placa de Distinció de Bronze o Plata, que premiaran el mèrit científic i professional dels col·legiats, i medalles d'or i plata, que premiaran els 50 i 25 anys d'exercici professional.   
2. Quan es tracte de premiar els serveis prestats a la professió o al Col·legi, des d'àmbits diferents del farmacèutic o en aquest àmbit però per no col·legiats, la distinció adoptarà inicialment la forma de Col·legiació d'Honor i, a partir d'aquesta, podran imposar-se les plaques de Distinció de Bronze o de Plata, a què es refereix el número anterior.  
3. No podran concedir-se distincions ni premis a cap col·legiat, durant el temps en què tinga la condició de membre de la Junta de Govern, lleat de les medalles de les medalles esmentades en el número 1 del present article.   
4. Les propostes de concessió podran ser acordades d'ofici per la Junta de Govern o a la proposta de deu col·legiats, almenys, els quals necessàriament hauran d'aportar escrit de la sol·licitud en què relaten els mèrits concurrents, així com la documentació que els acredite.  
5. En tots els casos la concessió de la distinció o premi serà per acord amb majoria de tres quarts dels membres presents de la Junta de Govern i després de deliberació reservada.  
6. No s'inscriuran en el Llibre d'Actes les propostes rebutjades, ni tampoc el desenvolupament de les deliberacions i votacions en el cas de les concedides.   
7. Les actes de la Junta de Govern, relatius a distincions i premis, són de caràcter graciable, per la qual cosa no estaran subjectes a revisió en via administrativa ni jurisdiccional.   
TÍTOL VII  
DEL PERSONAL DEL COL·LEGI  
Article 34  
1. Tot el personal al servei del Col·legi, sense perjudici del que estableix la legislació i normativa en matèria laboral, quedarà subjecte a les prevencions d'aquest Reglament.  
2. El personal contractat en règim ordinari laboral pel Col·legi, que tinga la condició de llicenciat en Farmàcia, quedarà integrat en l'epígraf de .Altres Modalitats d'Exercici Professional., a què es refereixen els articles 9.3 i 24 g) d'aquest Reglament.   
3. El farmacèutic que es trobe en la situació, a què es refereix el número anterior, tindrà ple ús dels seus drets col·legials, llevat de la possibilitat de ser candidat a president o membre de la Junta de Govern durant tot el temps en què romanga en relació laboral amb el Col·legi, i durant sis mesos més, des del mateix dia del seu cessament.   
4. La mateixa incompatibilitat afectarà qualsevol altre farmacèutic col·legiat que preste serveis al Col·legi en règim d'arrendament de serveis amb caràcter permanent, així com els becats; aquests últims només mentre subsistisca la condició de tals.   
Disposicions transitÒries  
Primera  
Les actuacions que siguen incoades a partir de l'entrada en vigor del present Reglament s'acomodaran al procediment assenyalat en aquest.  
Segona  
Les innovacions que perjudiquen drets adquirits, i legítimament obtinguts, no tindran efecte retroactiu.  
Disposicions finals  
Primera  
Totes les referències que aquest Reglament conté a lleis i cossos legals de l'ordenament jurídic administratiu, civil o penal comú, s'entendran concernides, cas de ser modificades o derogades, a les noves normes que les substituïsquen.   
Segona  
Totes les referències que aquest Reglament conté a òrgans administratius o corporatius, s'entendran concernits, cas de ser modificades les competències o atribuïdes a altres instàncies, als nous òrgans que els substituïsquen.   
DisposiciÓ derogatÒria  
Única  
Queda derogada qualsevol disposició reglamentària anterior del Col·legi Oficial de Farmacèutics de la província d'Alacant, així com qualsevol altra norma de caràcter professional d'idèntic o inferior rang que s'opose al que estableix el present Reglament, amb l'única excepció del que es preveu en les disposicions transitòries, com a salvaguarda dels drets adquirits.